Billi attwalment hu inkonvenjenti għal Dun Karm Cassar biex jikteb bil-kompjuter u jrid ifakkar il-55 aniversarju tal- ordinazzjoni saċerdotali tal-ħabib tiegħu l-ex Provinċjal Patri Ferdinando Mercieca OFM Konv, għaddilna dan l-artiklu li kien kiteb dwaru fuq il-magażin Għajnsielem fis-sena 2000. Se nikteb illum dwar saċerdot, reliġjuż, li parti kbira min-nies ta' Għajnsielem għadhom mhux biss jiftakruh sewwa, iżda wkoll jafuh: il-Wisq Reverendu Patri Ferdinando Mercieca, eks Ministru Provinċjal tal-Patrijiet Min. Karmelo kif kien imsejjaħ fis-seklu, twieled f'Għajnsielem, fil-15 ta' Settembru 1934, minn ġenituri twajbin, Ġużeppi u Alice nee' Turban, u Mgħammed mill-Kapp. Dun Franġisk Mizzi, li kien qal lil Missieru ''dan għad ikun saċerdot'. Mal-eta' tal-adoloxxenza beda juri inklinazzjoni għal ħajja saċerdotali, u għalhekk Dun Ġużepp Galea Rapa, li dak iż-żmien kien rettur tad-dar ta' San Ġużepp, ħadu taħt il-ħarsien tiegħu fl-istitut ta' San Ġużepp, li jinsab f'Għajnsielem. Hu ngħaqad mal-Ordni Franġiskana Minuri Konventwali u solennament ipprofessa nhar il-25 ta' Diċembru 1955. Minkejja li dan it-tfajjel Karmelo, kien mal-familja tiegħu ġirien tagħna, u bħala abbati u kantant kien ħafna midħla tiegħi, u minkejja li konna naqraw kotba spiritwali flimkien, qatt ma ndunajt kif ġietu l-vokazzjoni għall-ħajja Franġiskana, u jerġa' dik tal-Minuri Konventwali, li lejha, bħala Franġiskan kellu, bir-raġun u bir-raġun kollu, ammirazzjoni kbira. Il-familja tiegħu, u speċjalment missieru, Ġużeppi, kellha xewqa kbira li jkollhom saċerdot, u l-Mulej tah dak li kien jitolbu, u meta P.Ferdinando iċċelebbra l-ħamsa u għoxrin sena (19-3-84) (Ġublew tal-Fidda) tal-ħajja saċerdotali tiegħu fil-kunvent tagħhom tal-belt Vittorja, fl-omelija faħħar ħafna lil missieru għall-appoġġ li kien jagħtih, l-aktar f'xi ħinijiet ta' kriżi li seta' kellu f'ħajtu. Ġie ordnat saċerdot fil-15 ta' Marzu 1959 minn Mons. Isqof Ġużeppi Pace fil-knisja ż-żgħira tagħna, fejn imbgħad ukoll iċċelebbra l-ewwel quddiesa solenni tiegħu, fil-5 ta' April tal-istess sena. Bħala paneġierista kellu wieħed mis-superjuri tiegħu tal-Konventwali u għall-kant inġab kor Malti taħt id- direzzjoni tas-Surmast Agostino Camilleri. Billi P. Ferdinando kien reliġjuż intelliġenti u saċerdot tal- affari tiegħu ġie magħżul minn sħabu l-patrijiet l-ewwel bħala gwardjan u wara bħala Ministru Provinċjal. Il-parroċċa fejn twieled u trabba qatt ma nsiha u meta kien jiġi fostna dejjem ta s-sehem tiegħu, sewwa f'dawk is-servizzi strettament saċerdotali, u sew bħala organista, kappista u kantant. Fost il-Provinċjali Konventwali Maltin li kellhom sehem fit- twaqqif tal-kustodja Indjana nsibu lill-W.Rev. P. Ferdinando, li fi żmienu ġew mibgħuta l-ewwel missjunarji Maltin (Ħabbar ta S. Massimiljano n.40, il-11-il sena) hu żar il-kustodja Maltija: 19 ta' Novembru sat-13 ta' Diċembru 1981, (viżta Kanonika) 25 ta' April sat-13 ta' Mejju 1983, (viż Fraterna) u mit-18 ta' Jannar sad-9 ta' Frar 1984 (ukoll bħala Viżta Kanonika). Bħala patri saċerdot ma tantx stajt insegwih mill-qrib, għalhekk ma tantx għandi konoxenza ta' dak li wettaq matul iż-żmien tas-saċerdozju tiegħu, għalhekk niġbor fi ftit kliem dak li nkiteb wara mewtu li ġrat għal għarrieda fil-kunvent tal-franġiskani fir-Rabat, Għawdex l-Erbgħa, 17 ta' Frar 1988. 'Il-provinċja Franġiskana f'dawn il- gżejjer ġarrbet telfa kbira bil-mewt bikrija ta' P. Ferdinando Mercieca… kien patri twajjeb, dħuli u ħabrieki. (in-Nazzjon) €P. Ferdinando… kien strumentali ħafna biex il-Franġiskani setgħu jibdew il- ħidmiet tagħhom f'Kerala, l-Indja. Huwa ħadem ħafna fost ħutu Għawdxin. Fil-Quddiesa konċelebrata tal-funeral tiegħu kkonċelebraw 'l fuq minn 90 saċerdot' (l-Għawdex). 'Hu kien saċerdot lest biex jagħti servizz lil kulħadd għall-glorja ta' Alla bl-umiltà kollha' (bullettin Franġiskan). Dan il- patri twajjeb dħuli u b'inizjattiva l-iktar kbira kellu jiġbed l-imħabba u l-ammirazzjoni ta' dawk kollha li kienu jafuh għax kellu karattru tad-deheb. Hu għamel żmien twil għalliem u gwardjan fil-kunvent f'Għawdex kif ukoll kien Ministru provinċjal li tant ħadem fost ħwejjeġ oħra biex il-franġiskani setgħu jmiddu riġlejhom f'Kerala ġewwa l-Indja' (il-Mument) The Sundav Times sejħitlu ''the hard working F. Mercica' u nagħlaq bl-ittra mibgħuta lill-familja tiegħu mill-Indja wara l-mewt tiegħu minn Fr. Albert Sammut o.f.m. Conv. 'għoddni naqsam magħkom l-uġiegħ ta' qalb. Magħkom u daqskom il-provinċja kollha mnikkta, għax it-telfa tal-għażiż P. Ferdinando hija telfa kbira. Għal darbtejn Provinċjal u għal bosta snin waħda mill-kolonni fil-kunvent tagħna ta' Għawdex… aħna tal-Indja inħarsu lejh bħala ''Missier' ta' din il-Missjoni. Ħafna miż-żgħażagħ indjani jafuh u għadhom jgħożżu t-tifkira tiegħu, imbierka ta' bilħaqq…